钦定古今图书集成/明伦汇编/闺媛典/第312卷 > 皇清四十五 > 范以时继妻胡氏
## 钦定古今图书集成/明伦汇编/闺媛典/第312卷 > 皇清四十五 > 范以时继妻胡氏

按《吴县志》：“胡氏，范以时继妻。年十六于归，家贫，氏佐以勤俭。年二十九，以时病亡，氏悲痛仆地，屡绝而甦，见者咸泣。姑晓以幼孤无托，慰解之。氏不栉沐，足不至外庭，惟日抱子居幕内泣血。及葬，欲以身殉，痛几绝。葬后，哀戚愈甚。入省姑，必拭泪温凊定省，务得其欢心。姑殁，居丧哀毁，殡葬尽礼。逾年将葬，堪舆者言” 与氏所生子有妨。氏号恸曰：“宁妨吾子，不忍久暴姑榇也。且前室有子继宗祊，吾何憾！” 遂葬之。子亦无恙，抚前子逾己出四十馀年，岁时享祀，竟日哀戚。康熙三十六年，年六十五。巡抚宋荦具题。

诏旌表。